C 47/114
MT
Il-Ġurnal Uffiċjali tal-Unjoni Ewropea
7.2.2023
L-Erbgħa 6 ta’ Lulju 2022
80.
Jilqa' l-adozzjoni tal-Istrateġija Nazzjonali għall-Prosekuzzjoni tar-Reati tal-Gwerra għall-perjodu 2021-2026 u t-tnedija reċenti tal-ħidma ta' diversi korpi u mekkaniżmi ta' rappurtar marbuta mal-ħidma tagħha; jissottolinja l-importanza ta' implimentazzjoni trasparenti u inklużiva tal-Istrateġija; iħeġġeġ lill-awtoritajiet Serbi jaġixxu b'mod deċiż kontra l-glorifikazzjoni tal-kriminali tal-gwerra kkundannati u jwaqqfu r-retorika u l-azzjonijiet kollha diviżivi li jimminaw l-integrità tal-pajjiżi fil-viċinat u jheddu l-istabilità u r-rikonċiljazzjoni reġjonali; iħeġġeġ lill-awtoritajiet Serbi juru impenn ġenwin biex jinvestigaw u jressqu l-qorti każijiet ta' delitti tal-gwerra; itenni li fl-Ewropa ċ-ċaħda tal-ġenoċidju mhijiex ammissibbli; 81.
Jisħaq fuq l-importanza tal-kooperazzjoni reġjonali dwar id-delitti tal-gwerra u l-persuni neqsin, jistieden lill-awtoritajiet Serbi jikkundannaw kull forma ta' diskors ta' mibegħda, kampanji ta' intimidazzjoni u approvazzjoni pubblika u ċaħda ta' ġenoċidju, delitti kontra l-umanità u delitti tal-gwerra; jiddispjaċih li xi awtoritajiet Serbi u xi politiċi Serbi għadhom jiċħdu l-ġenoċidju ta' Srebrenica; jistieden lill-awtoritajiet Serbi jiżguraw it-tkomplija tal-proċessi tad-delitti tal-gwerra, inkluż fil-livell lokali, u jiksbu ġustizzja għall-vittmi billi jirrikonoxxu u jirrispettaw il-verdetti tal-qorti dwar id-delitti tal-gwerra, jiġġieldu kontra l-impunità għal delitti ta' żmien ta' gwerra, jinvestigaw każijiet ta' persuni neqsin, jinvestigaw siti ta' oqbra, u jappoġġaw lill-prosekuturi domestiċi biex iressqu l-awturi tad-delitti quddiem il-ġustizzja; 82.
Jikkundanna l-preżenza dejjem tikber ta' kriminali tal-gwerra kkundannati, bħal Veselin Šljivančanin, Dragoljub Ojdanić u Nikola Šainović, fl-ispazju tal-midja, li huma jużaw biex ixerrdu l-mibegħda u l-intolleranza lejn il-minoranzi nazzjonali fis-Serbja; 83.
Jitlob lill-UE u lill-alleati tagħha jkomplu jsaħħu l-ħidma fuq ir-rikonċiljazzjoni; jilqa' l-impenn imġedded tal-alleati tal-UE, b'mod partikolari l-ħatra ta' mibgħuta speċjali tal-Istati Uniti, ir-Renju Unit u l-Ġermanja għall-Balkani tal-Punent, u jitlobhom jinvolvu ruħhom f'kooperazzjoni u f'koordinazzjoni mill-qrib mal-mibgħut tal-UE bil-għan li jsaħħu l-influwenza u jipprovdu pariri u appoġġ koerenti; 84.
Itenni l-appoġġ tiegħu għall-inizjattiva biex tiġi stabbilita Kummissjoni Reġjonali għall-istabbiliment tal-fatti dwar id-delitti tal-gwerra u ksur ieħor gravi tad-drittijiet tal-bniedem imwettqa fit-Territorju tal-Eks Jugoslavja (RECOM); 85.
Jilqa' l-bidu tal-implimentazzjoni ta' żona bla ħlas tar-roaming fil-Balkani tal-Punent kollha sa mill-1 ta' Lulju 2021, li ttejjeb il-konnettività u ġġib benefiċċji tanġibbli u konkreti għaċ-ċittadini u n-negozji fir-reġjun; jilqa' l-adozzjoni tad-Dikjarazzjoni ta' Brdo ffirmata mill-uffiċjali tal-UE u l-mexxejja tal-pajjiżi tal-Balkani tal-Punent li tirrikonoxxi l-importanza ta' din il-kisba; iħeġġeġ lill-Kunsill u lill-Kummissjoni jaħdmu mal-awtoritajiet tal-pajjiżi tal-Balkani tal-Punent sabiex jeliminaw it-tariffi tar-roaming bejn il-Balkani tal-Punent u l-Unjoni Ewropea; 86.
Iħeġġeġ lill-awtoritajiet Serbi biex jappoġġaw mingħajr ambigwità t-twaqqif ta' suq reġjonali komuni fi ħdan il-qafas tal-Proċess ta' Berlin bħala pass' il quddiem fit-triq tal-adeżjoni mal-UE; jenfasizza li l-iskemi ta' kooperazzjoni ekonomika reġjonali kollha fil-Balkani tal-Punent għandhom ikunu inklużivi u aċċettabbli għas-sitt pajjiżi kollha, jistabbilixxu kooperazzjoni fuq bażi ugwali fost is-sitt pajjiżi kollha, filwaqt li jissaħħaħ aktar l-allinjament mal-istandards tal-UE u mal-acquis;
Riformi soċjoekonomiċi 87.
Jilqa' l-progress li sar fl-iżvilupp ta' ekonomija tas-suq li tiffunzjona, għalkemm l-istat iżomm impronta qawwija, u l-fatt li l-impatt tal-kriżi tal-COVID-19 fuq l-ekonomija ġie mitigat b'suċċess, fost l-oħrajn, permezz ta' miżuri ta' appoġġ fiskali u monetarju f'waqthom; jistieden madankollu lill-awtoritajiet Serbi jipprovdu appoġġ immirat b'rabta mal-pandemija għall-unitajiet domestiċi u n-negozji vulnerabbli; jinnota li l-UE kompliet tipprovdi appoġġ essenzjali lis-Serbja għall-irkupru soċjoekonomiku tagħha u għall-ħtiġijiet mediċi immedjati, inkluż appoġġ addizzjonali ta' EUR 10 miljun; 88.
Jinnota bi tħassib li l-ebda waħda mill-allegazzjonijiet imsemmija fir-rapport preċedenti magħmula minn ġurnalisti investigattivi dwar il-manipulazzjoni tal-istatistika tal-COVID-19 mill-gvern għal skopijiet politiċi ma ġiet investigata; jisħaq fuq il-fatt li l-fiduċja u t-trasparenza huma ta' importanza partikolari fl-isforzi tal-gvern kontra l-COVID-19 u għalhekk iħeġġeġ lill-gvern Serb jipprovdi l-istatistika rilevanti kollha liċ-ċittadini; 89.
Jinnota li minkejja titjib, is-suq tax-xogħol għadu qed ibati minn problemi strutturali u minn sfidi demografiċi u ta' migrazzjoni; jistieden lis-Serbja ttejjeb il-pożizzjoni tan-nisa fis-suq tax-xogħol u tadatta aktar l-edukazzjoni u t-taħriġ għall-ħtiġijiet tas-suq tax-xogħol, b'mod partikolari fil-qasam tal-edukazzjoni u t-taħriġ vokazzjonali u b'rabta mat-tranżizzjoni ekoloġika u diġitali;